વાલી રામને ઘણા સવાલો કરે છે. એ કહે છે કે તમે અધર્મથી મને માર્યો છે. રામ કહે છે નાના ભાઈની પત્ની બહેન સમાન હોય છે. તેના તરફ દ્રષ્ટિ બગાડીને તે મોટો અપરાધ કર્યો છે. એ ઉલ્લેખનીય છે કે એ સમયમાં સુગ્રીવ મોટા ભાઈની પત્નીને પોતાની પત્ની તરીકે અપનાવી શકે છે પરંતુ વાલી નાના ભાઈ ની પત્નીને તેની મરજી વગર અપનાવે એ તે સમયમાં અધર્મ ગણાતો. રામ કહે છે જેણે ખુદ ડગલે ને પગલે અધર્મ આચર્યો છે તેણે અધર્મથી મરવા હંમેશા તૈયાર રહેવું જોઈએ. એક રીતે આ વિધાન દ્વારા રામ એ સહુ અધર્મી સરમુખત્યાર રાજાઓને ચેતવણી આપે છે કે જો તમે અધર્મથી જીવશો તો અધર્મ કે ધોખાથી મરવા માટે પણ તૈયાર રહેજો. કદાચ રામ તેમના કૃષ્ણજન્મની પૃષ્ઠભુમી આ રીતે તૈયાર કરે છે. વાલી કહે છે કે મેં તમારું કશું બગડ્યું નહોતું, આપણી વચ્ચે કોઈ દુશ્મની નહોતી, છતા તમે મને કેમ માર્યો? આ દલીલ પણ ખોખલી છે. એ સમયના ક્ષત્રીય નો ધર્મ હતો કે અધર્મ અને અધર્મીનો નાશ કરે. આમ જોઈએ તો તાડકાએ પણ રામનું કશું બગડ્યું નહોતું પરંતુ માત્ર એ કારણે જ રામ તેને ન મારે એ કયો ન્યાય ?